
住讜讻讛 讬讟 注"讗 - 驻讬专讜砖 砖讟讬讬谞讝诇抓

讻讬 驻诇讬讙讬 [讻讗砖专 谞讞诇拽讜] 讛专讬 讝讛 讗诇讬讘讗 [诇驻讬 砖讬讟转讜] 砖诇 专讘, 讗讘讬讬 住讜讘专 讻专讘, 砖讛讜讗 诪讞讝讬拽 讘住讘专转讜 讻讬 驻讬 转讬拽专讛 讬讜专讚 讜住讜转诐. 讜专讘讗 讗诪专 [讬讻讜诇 讛讬讛 诇讜诪专] 诇讱: 注讚 讻讗谉 诇讗 砖诪注谞讜 砖讗诪专 专讘 讛转诐 [砖诐] 诇注谞讬谉 讗讻住讚专讛 讗诇讗 砖诪讞讬爪讜转 诇讗讻住讚专讛 注爪诪讛 讛讜讗 讚注讘讬讚讬 [讛谉 注砖讜讬讜转], 砖驻讬 转讬拽专讛 讬讻讜诇 诇讛讬讞砖讘 讻讬讜专讚 讜住讜转诐 注讘讜专 讛砖讟讞 讛驻谞讬诪讬 砖诇 讛讗讻住讚专讛 注爪诪讛 砖转讛讗 讞砖讜讘讛 讻讘注诇转 讚驻谞讜转, 讗讘诇 讛讻讗 [讻讗谉] 讘住讜讻讛 讚诇讗讜 诇讛讻讬 注讘讬讚讬 [砖诇讗 诇讻讱 谞注砖讜], 诇讗 讬讜注讬诇讜 讛诪讞讬爪讜转.


讜诪谞住讬诐 诇讛讘讬讗 专讗讬讛: 转谞谉 [砖谞讬谞讜 讘诪砖谞转谞讜]: 讜讻谉 讞爪专 讛诪讜拽驻转 讗讻住讚专讛, 砖讗诐 讗讬谉 诪专讞拽 讗专讘注 讗诪讜转 讘讬谉 拽讬专讜转 讛讘转讬诐 砖诇爪讬讚讛 讜讘讬谉 讛住讻讱 砖注诇 讙讘讬 讛讗讻住讚专讛, 讛专讬 拽讬专讜转 讛讘转讬诐 讘爪讬专讜祝 转拽专转 讛讗讻住讚专讛 诪砖诪砖讬诐 讻讚讜驻谉 诇住讜讻讛 诪讚讬谉 "讚讜驻谉 注拽讜诪讛". 讗讜诇诐 讗讬谉 诪讞砖讬讘讬诐 讗转 讚驻谞讜转 讛住讜讻讛 讻诪谉 讛讗讻住讚专讛 讜诇讞讜抓, 讜讗诪讗讬 [讜诪讚讜注]? 谞讬诪讗 [谞讗诪专] 讻讬 驻讬 转拽专讛 讬讜专讚 讜住讜转诐 讜讬讞砖讘 爪讬讚讛 讛讞讬爪讜谉 砖诇 讛讗讻住讚专讛 讻讚讜驻谉 讛住讜讻讛!


转专讙诪讛 [讛住讘讬专 讝讗转] 专讘讗 讗诇讬讘讗 [注诇 驻讬 砖讬讟转讜] 砖诇 讗讘讬讬, 砖转讬专抓 讗转 讛诪砖谞讛 诇驻讬 讚注转 讗讘讬讬: 讻砖讛砖讜讛 讗转 拽专讜讬讜. 讻诇讜诪专: 砖诇讗 注砖讛 讗转 驻讬 讛转讬拽专讛 讻讬讞讬讚讛 诪讬讜讞讚转 诇注爪诪讛 讗诇讗 讛拽讬专讜讬 讜驻讬 讛转讬拽专讛 讗讞转 讛诐, 讜讗讬谉 谞讬讻专 砖讬砖 讻讗谉 驻讬 转讬拽专讛 讜诇讻谉 讗讬谞讜 谞讞砖讘 讻讬讜专讚 讜住讜转诐.


讜诪注讬专讬诐: 讘住讜专讗 诪转谞讬 [讛讬讜 砖讜谞讬诐] 诇讛讗 砖诪注转讗 讘讛讗讬 诇讬砖谞讗 [讗转 讛讛诇讻讛 讛讝讜 讘诇砖讜谉 讝讜] 砖讗诪专谞讜. 讜讗讬诇讜 讘驻讜诪讘讚讬转讗 诪转谞讬 [讛讬讜 砖讜谞讬诐] 讘诇砖讜谉 讗讞专转: 住讬讻讱 注诇 讙讘讬 讗讻住讚专讛 砖讗讬谉 诇讛 驻爪讬诪讬谉 (注诪讜讚讬诐 讛拽讘讜注讬诐 讘爪讬讚讛 讛讞讬爪讜谞讬 讜诪讛讜讜讬诐 诇讛 诪注讬谉 诪讞讬爪讛), 住讜讻讛 讻讝讜 诇讚讘专讬 讛讻诇 驻住讜诇讛, 砖讛专讬 讗讬谉 诇讛 诪讞讬爪讜转. 讗讜诇诐 讗诐 讬砖 诇讛 诇住讜讻讛 驻爪讬诪讬谉 讜住诪讜讻讬诐 讛诐 讝讛 诇讝讛 讘驻讞讜转 诪砖诇讜砖讛 讟驻讞讬诐, 讗讘讬讬 讗诪专: 讻砖专讛, 专讘讗 讗诪专: 驻住讜诇讛. 讜诪住讘讬专讬诐 讗转 砖讬讟讜转讬讛诐: 讗讘讬讬 讗诪专 砖讛讬讗 讻砖专讛, 讻讬 诇砖讬讟转讜 讗诪专讬谞谉 [讗讜诪专讬诐 讗谞讜] 讚讬谉 诇讘讜讚, 砖诪讞砖讬讘讬诐 讗转 讛驻爪讬诪讬诐 讻讗讬诇讜 讛讬讜 诪讞讜讘专讬诐 讜讛专讬讛诐 讻诪讞讬爪讛 讙诪讜专讛, 讘讬谉 讘讬讞住 诇驻谞讬诐 讛讗讻住讚专讛 讜讘讬谉 讻诇驻讬 讞讜抓, 讜诇讻谉 讛住讜讻讛 讻砖专讛. 讜讗讬诇讜 专讘讗 讗诪专 砖讛讬讗 驻住讜诇讛, 讻讬 诇砖讬讟转讜 讗祝 砖讚讬谉 诇讘讜讚 讛诇讻讛 诇诪砖讛 诪住讬谞讬 讛讜讗, 诪讻诇 诪拽讜诐, 诇讻讙讜谉 讝讛 砖转讬讞砖讘 讝讜 讻诪讞讬爪讛 讙诪讜专讛 诇驻谞讬诐 讜诇讞讜抓 鈥� 诇讗 讗诪专讬谞谉 [讗讬谉 讗谞讜 讗讜诪专讬诐] 讚讬谉 诇讘讜讚. 讜诪住讻诪讬诐: 讜讛诇讻转讗 讻诇讬砖谞讗 拽诪讗 [讜讛诇讻讛 讻诇砖讜谉 讛专讗砖讜谞讛] 砖讛讬讗 注讬拽专, 讜诇驻讬讛 讗谞讜 驻讜住拽讬诐 讘注谞讬谉 讝讛.


诪住讜驻专: 专讘 讗砖讬 讗砖讻讞讬讛 [诪爪讗] 讗转 专讘 讻讛谞讗 讚拽讗 [砖讛讜讗] 诪住讻讱 住讜讻转讜 注诇 讙讘讬 讗讻住讚专讛 砖讗讬谉 诇讛 驻爪讬诪讬谉. 讗诪专 诇讬讛 [诇讜]: 诇讗 住讘专 诇讬讛 诪专 讛讗 [讜讻讬 讗讬谉 讗讚讜谞讬 住讜讘专 讛诇讻讛 讝讜] 讚讗诪专 专讘讗 讻讬 讗诐 讬砖 诇讛 驻爪讬诪讬谉 鈥� 讻砖专讛, 讜讗诐 讗讬谉 诇讛 驻爪讬诪讬谉 鈥� 驻住讜诇讛, 讜诇讻谉 讗讬谉 诇住讻讱 讘住讜讻讛 讝讜! 讗讞讜讬 诇讬讛 [讛专讗讛 诇讜] 砖砖诐 讛讬讛 诪拽专讛 诪讬讜讞讚, 讻讬 讘住讜讻讛 讝讜 讛讬讛 谞专讗讛 诪讘驻谞讬诐 讜砖讜讛 诪讘讞讜抓. 砖讗诪谞诐 诪讘讞讜抓 讛讬讜 讛讗讻住讚专讛 讜讛住讜讻讛 讻讛诪砖讱 讗讞讚 讘讗讜转讜 专讜讞讘, 讗讜诇诐 诪讘驻谞讬诐 讛讬讛 讗讞讚 诪诪讞讬爪讜转讬讛 专讞讘 诪讝讜 砖诇 讛住讜讻讛 讜讘讻讱 讛讬转讛 讛讗讻住讚专讛 谞专讗讬转 爪专讛 讬讜转专 诪谉 讛住讜讻讛 讜谞讘讚诇转 讗讬驻讜讗 诪诪谞讛.


讗讬 谞诪讬 [讗讜 讙诐 讻谉] 讛讬讛 讝讛 诪拽专讛 砖诇 谞专讗讛 诪讘讞讜抓 讜砖讜讛 诪讘驻谞讬诐. 砖讛讚讜驻谉 讛讞讬爪讜谞讬 砖诇讗讜专讱 讛住讜讻讛 讜讛讗讻住讚专讛 诇讗 讛讬讛 砖讜讜讛 讘砖转讬讛谉, 讜谞专讗讜转 讛讬讜 砖转讬讛谉 诪爪讬讚谉 讛讞讬爪讜谞讬 讻谞讘讚诇讜转 讝讜 诪讝讜, 讗祝 砖诪讘驻谞讬诐 讛讬讛 讚讜驻谞诐 砖讜讜讛 诇讻诇 讗讜专讻讜. 讜讘砖转讬 讛讗讜驻谞讬诐 讛诇诇讜 讬砖 诇讛讞砖讬讘 讘诇讬讟讛 讝讜 讻驻爪讬诐 讜诇讛讻砖讬专 讗转 讛住讜讻讛 讘讻讱.


讚讗转诪专 [砖谞讗诪专] 讘注谞讬谉 讛讻砖专转 诪讘讜讬 诇讟诇讟讜诇 讘砖讘转 讘讗诪爪注讜转 诇讞讬 讛爪诪讜讚 诇讗讞讚 诪爪讬讚讬讜: 讻诇 注爪诐 讘讜诇讟 砖讛讜讗 谞专讗讛 诪讘讞讜抓 讜砖讜讛 诪讘驻谞讬诐, 讻讬讜谉 砖讛讜讗 讘讜诇讟 讜谞讬讻专 诪讘讞讜抓 谞讬讚讜谉 诪砖讜诐 诇讞讬. 讜诇讞讬 讛讬讬谞讜 [讛专讬讛讜 谞讞砖讘, 讚讬谞讜] 讻驻爪讬诪讬谉 诇注谞讬谉 讝讛. 讜诇讻谉 讗祝 诇注谞讬谉 住讜讻转讜 砖诇 专讘 讻讛谞讗, 讬砖 诇讛讞砖讬讘讛 讘砖诇 讗讜转讛 讘诇讬讟讛 讻讗讻住讚专讛 砖讬砖 诇讛 驻爪讬诪讬谉 讜讻砖专讛.


讗 转谞讗 [砖谞讛 讛讞讻诐 讘转讜住驻转讗]: 驻住诇, 讻诇讜诪专: 诪讬谞讬 驻住讜诇转 拽谞讬诐 讜讻讬讜爪讗 讘讛诐 砖讛诐 住讻讱 讻砖专 讛讬讜爪讗 诪谉 讛住讜讻讛 鈥� 谞讬讚讜谉 讻住讜讻讛. 讜砖讜讗诇讬诐: 诪讗讬 [诪讛 驻讬专讜砖] 驻住诇 讛讬讜爪讗 诪谉 讛住讜讻讛? 讗诪专 注讜诇讗: 拽谞讬诐 讛讬讜爪讗讬诐 讜谞诪砖讻讬诐 诇讗讞讜专讬 讛住讜讻讛 讜讗讬谞诐 讘转讜讱 讞诇诇讛.


讜砖讜讗诇讬诐: 讜讛讗 讘注讬谞谉 [讜讛专讬 爪专讬讻讬诐 讗谞讜] 讻讚讬 诇讛讻砖讬专 讗转 讞诇拽 讛住讻讱 讛讝讛 讛谞讜讟讛 讞讜抓 诇住讜讻讛 砖讬讛讬讜 转讞转讬讜 讙诐 砖诇砖 讚驻谞讜转! 讜诪砖讬讘讬诐: 讘讚讗讬讻讗 [讘砖讬砖]. 讻诇讜诪专, 砖砖转讬 讛讚驻谞讜转 讛爪讚讚讬讬诐 谞诪砖讻讬诐 讗诇 诪讞讜抓 诇讚讜驻谉 讛讗诪爪注讬转 讜诪砖诪砖讬诐 讘讚专讱 讝讜 讻住讜讻讛 讘驻谞讬 注爪诪讛 注诐 讛住讻讱 砖注诇讬讛. 讜砖讜讗诇讬诐 注讜讚: 讜讛讗 讘注讬谞谉 [讜讛专讬 爪专讬讻讬诐 讗谞讜] 砖讬讛讬讛 讘诪拽讜诐 讝讛 讛讻砖专 住讜讻讛 诪讘讞讬谞转 讛讙讜讚诇 (砖讘注讛 讟驻讞讬诐)! 讜诪砖讬讘讬诐: 讘讚讗讬讻讗 [讘砖讬砖 砖诐]. 讜砖讜讗诇讬诐: 讜讛讗 讘注讬谞谉 [讜讛专讬 爪专讬讻讬诐 讗谞讜] 砖转讛讗 爪诇转讛 诪专讜讘讛 诪讞诪转讛! 讜诪砖讬讘讬诐: 讘讚讗讬讻讗 [砖讬砖 砖诐].


诇讗讞专 讻诇 讗诇讛 讗讜诪专讬诐: 讗诐 讻谉 讛讜讗, 砖讬砖 砖诐 讙诐 讚驻谞讜转, 讙诐 砖讟讞 专讗讜讬 讜讙诐 爪诇, 讗讬 讛讻讬 诪讗讬 诇诪讬诪专讗 [讗诐 讻谉 诪讛 谞爪专讱 诇讜诪专]. 砖讗诐 讻谉 住讜讻讛 讙诪讜专讛 讜讻砖专讛 讛讬讗 诇注爪诪讛, 讜诪讛 讛砖诪讬注谞讜 讘讗讜诪专讜 砖谞讬讚讜谉 讻住讜讻讛? 讛诇讗 住讜讻讛 讙诪讜专讛 讛讜讗! 讜诪砖讬讘讬诐: 讬砖 讘讻讱 讞讬讚讜砖, 讻讬 诪讛讜 讚转讬诪讗 [砖转讗诪专]: 讛讜讗讬诇 讜诪讞讬爪讜转 住讜讻讛 讝讜 诪诇讻转讞讬诇讛 诇讙讜讜讗讬 注讘讬讚讬 [诇讘驻谞讬诐 诇转讜讱 讛住讜讻讛 讛诐 注砖讜讬讜转] 讗讜诇诐 讜诇讘专讗讬 诇讗 注讘讬讚讬 [讜诇讞讜抓 讗讬谞谉 注砖讜讬讜转], 讻诇讜诪专: 讗讜转讜 讚讜驻谉 讗诪爪注讬转 砖诪诇讻转讞讬诇讛 诇讗 讛讬讛 诪注讜谞讬讬谉 砖讬砖诪砖 讻讚讜驻谉 诇讻诇 讗讜专讱 讛讚驻谞讜转 讛爪讚讚讬诐, 砖讛专讬 讛讻谞讬住讜 诇驻谞讬诐 诪讛诐, 讗诐 讻谉 讗讬诪讗 [讗诪讜专] 砖诇讗 讬讬讞砖讘 讚讜驻谉 讝讛 讻诪讞讬爪讛, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讻讬讜谉 砖讘驻讜注诇 讛讜讗 诪砖诪砖 讻诪讞讬爪讛, 讗讬谉 讝讛 诪砖谞讛 诪讛 讛讬转讛 讛讻讜讜谞讛 讛专讗砖讜谞讛 讘注砖讬讬转讜.


专讘讛 讜专讘 讬讜住祝 讗诪专讬 转专讜讜讬讬讛讜 [讗诪专讜 砖谞讬讛诐]: 诇讗 讘讻讱 诪讚讜讘专, 讗诇讗 讛讻讗 [讻讗谉] 讘讗讜转讛 转讜住驻转讗 诪讚讜讘专 讘拽谞讬诐 讛讬讜爪讗讬诐 诇驻谞讬诐 诪谉 讛住讜讻讛 讻诇驻讬 驻转讞讛 讜诪砖讻讗 讜讗讝诇讗 讞讚讗 讚讜驻谉 讘讛讚讬讬讛讜 [讜谞诪砖讻转 讜讛讜诇讻转 讚讜驻谉 讗讞转 砖诇 讛住讜讻讛 讬讞讚 讗转谉] 讜讬砖 讻讗谉 讻注讬谉 砖转讬 讚驻谞讜转 讛驻转讜讞讜转 讗诇 讛住讜讻讛, 诪讛讜 讚转讬诪讗 [诪讛讜 砖转讗诪专] 讛讗 诇讬转 [讝讜, 讗讜转讜 诪拽讜诐, 讗讬谉] 讘讛 讻讚讬 讛讻砖专 住讜讻讛 诪爪讚 讛讚驻谞讜转 讜讛讙讜讚诇, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讚谞讬诐 讗谞讜 讞诇拽 讝讛 讻讛诪砖讱 砖诇 讛住讜讻讛, 讜讻砖专 讗祝 讛讜讗 讗讙讘 讛住讜讻讛.


专讘讛 讘专 讘专 讞谞讛 讗诪专 讘砖诐 专' 讬讜讞谞谉: 转讜住驻转讗 讝讜 诇讗 谞爪专讻讛 讗诇讗 诇住讜讻讛 砖专讜讘讛 讗诪谞诐 爪诇转讛 诪专讜讘讛 诪讞诪转讛, 讜诪注讜讟讛 讞诪转讛 诪专讜讘讛 诪爪诇转讛. 诪讛讜 讚转讬诪讗 [砖转讗诪专]: 转驻住诇 讛住讜讻讛 讘讛讱 驻讜专转讗 [讘讗讜转讜 诪注讟] 砖讗讬谉 讘讜 讛讻砖专 住讜讻讛, 讜谞讗诪专 砖讞诇拽 讝讛 讻讬讜谉 砖讗讬谞讜 讻砖专, 讻讗讬诇讜 讗讬谞讜 拽讬讬诐, 拽讗 诪砖诪注 诇谉 [讛砖诪讬注 诇谞讜] 砖讗讬谉 讞讜砖砖讬诐 诇讻讱, 讜讗祝 讞诇拽 讝讛 讚讬谞讜 讻住讜讻讛. 讜诇讛住讘专 讝讛, 讗诐 讻谉 诪讗讬 [讜诪讛 诇砖讜谉] "驻住诇 讛讬讜爪讗 诪谉 讛住讜讻讛" 鈥� 讬砖 诇驻专砖讜: 讬讜爪讗 诪讛讻砖专 住讜讻讛. 讻诇讜诪专: 讬讜爪讗 诇讗 讘讘讞讬谞转 讛诪拽讜诐 讗诇讗 讘讘讞讬谞转 讛讛诇讻讛.


专' 讗讜砖注讬讗 讗诪专: 诇讗 谞爪专讻讛 讗诇讗 诇住讻讱 驻住讜诇 砖讛讜讗 驻讞讜转 诪砖诇砖讛 讟驻讞讬诐 讜诪砖讛讜, 讘住讜讻讛 拽讟谞讛. 讜诪讗讬 [讜诪讛 驻讬专讜砖] "讬讜爪讗" 鈥� 讛讻讜讜谞讛 讛讬讗 讬讜爪讗 诪转讜专转 住讜讻讛 讜讗祝 注诇 驻讬 讻谉 讗讬谉 讛讜讗 驻讜住诇 讗转 讛住讜讻讛 讻讜诇讛.


诪转拽讬祝 诇讛 [诪拽砖讛 注诇 讻讱] 专讘 讛讜砖注讬讗: 诪讛 讗讬驻讜讗 讛讞讬讚讜砖 讘讛诇讻讛 讝讜? 诇讗 讬讛讗 讞诇诇 讝讛 讗诇讗 讻讗讜讬专, 讜讗讜讬专 驻讞讜转 诪砖诇砖讛 讟驻讞讬诐 讘住讜讻讛 拽讟谞讛 诪讬 驻住讬诇 [讛讗诐 讛讜讗 驻讜住诇]? 讜讻讬讜谉 砖讙诐 讞诇诇 专讬拽 诇讗 讛讬讛 驻讜住诇, 讻诇 砖讻谉 砖住讻讱 驻住讜诇 诇讗 讬驻住讜诇!


讗诪专 诇讬讛 [诇讜] 专' 讗讘讗: 讬砖 诇讛讘讞讬谉 讘讚讬谉 讘讬谉 住讻讱 驻住讜诇 诇讞诇诇 讘住讜讻讛. 讻讬 讝讛 讛住讻讱 讛驻住讜诇 诪爪讟专祝 诇砖讬注讜专 住讜讻讛 讜讗祝 讬砖谞讬诐 转讞转讬讜 砖讛讜讗 讘讟诇 诇讙诪专讬 诇住讜讻讛 讜谞注砖讛 诇讙诪专讬 讞诇拽 诪诪谞讛, 讜讗讬诇讜 讝讛 讛讗讜讬专 讗诪谞诐 诪爪讟专祝 诇砖讬注讜专 讛住讻讱 讗讘诇 讗讬谉 讬砖谞讬诐 转讞转讬讜 砖讛讜讗 注爪诪讜 诇讗 讛讜讻砖专. 讜讗诐 讻谉 讬砖 诪拽讜诐 诇讞讬讚讜砖讜 砖诇 专' 讗讜砖注讬讗.


讜诪拽砖讬诐 注诇 住讘专讛 讝讜: 讜诪讬 讗讬讻讗 诪讬讚讬 讚讗爪讟专讜驻讬 诪爪讟专祝 [讜讛讗诐 讬砖 讚讘专 砖讛讜讗 诪爪讟专祝] 讜注诇 讬讚讬 爪讬专讜驻讜 讛讜讗 诪讻砖讬专 讗讘诇 讛讜讗 注爪诪讜 讻砖讛讜讗 诇讘讚讜 讗讬谞讜 讻砖专 讻诇诇? 讗诪专 专' 讬爪讞拽 讘谉 讗诇讬砖讘: 讗讬谉 [讻谉], 讬砖 讻注讬谉 讝讛 讗祝 讘讛诇讻讜转 讗讞专讜转

